Up-314/03
Datum: 2003-07-04T00:00:00.000+02:00
ecli: ECLI:SI:USRS:2003:Up.314.03
vrsta: posamični akt
zadeva: ustavna pritožba
objavljeno: Neobjavljeno | 04.07.2003
dokument: US22514
akt: Ustavna pritožba A. A. zoper sklep Vrhovnega sodišča št. Su 29/2003 z dne 14. 4. 2003 in sklep Višjega sodišča v Kopru št. Su 220100/2003 z dne 30. 4. 2003
resitev: zavrženje
izrek: Ustavna pritožba A. A. zoper sklep Vrhovnega sodišča št. Su 29/2003 z dne 14. 4. 2003 in sklep Višjega sodišča v Kopru št. Su 220100/2003 z dne 30. 4. 2003 se zavrže.
stavek: Ker je sklep o zavrnitvi predloga za izločitev sodnika dovoljeno izpodbijati v pravnih sredstvih zoper sodbo, pritožnik pa teh pravnih sredstev še ni izčrpal, je Ustavno sodišče ustavno pritožbo zavrglo.
odlocitev: sklep
geslo: 1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev.
podlaga: Člen 55.1.2, Zakon o Ustavnem sodišču [ZUstS]
datum_vloge: 2003-05-08T22:00:00.000Z
datum_odlocitve: 2003-07-03T22:00:00.000Z

# Up-314/03-6

10. 7. 2003

# SKLEP

Ustavno sodišče je v postopku za preizkus ustavne pritožbe A. A. iz Ž. na seji senata dne 4. julija 2003 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper sklep Vrhovnega sodišča št. Su 29/2003 z dne 14. 4. 2003 in sklep Višjega sodišča v Kopru št. Su 220100/2003 z dne 30. 4. 2003 se zavrže.**

## OBRAZLOŽITEV

Pritožnik vlaga ustavno pritožbo zoper sklep Vrhovnega sodišča, s katerim je bila zavrnjena njegova zahteva za izločitev predsednika Višjega sodišča v Kopru. Prav tako vlaga ustavno pritožbo zoper sklep Višjega sodišča v Kopru, s katerim sodišče ni ugodilo njegovemu predlogu za izločitev predsednice Okrožnega sodišča v Novi Gorici ter okrožnega sodnika, predsednika razpravljajočega senata.

Po prvem odstavku 51. člena Zakona o Ustavnem sodišču (v nadaljevanju ZUstS) se lahko ustavna pritožba vloži šele, ko so izčrpana vsa redna in izredna pravna sredstva.

Sklep, s katerim se po vložitvi obtožbe zavrne zahteva za izločitev sodnika, se po četrtem odstavku 42. člena Zakona o kazenskem postopku (Uradni list RS, št. 63/94 in nasl. - ZKP) lahko izpodbija samo v pritožbi zoper sodbo. Iz pritožnikovih navedb izhaja, da je kazenski postopek v fazi glavne obravnave in pravna sredstva zoper izpodbijana sklepa še niso mogla biti izčrpana. Ker v obravnavani zadevi niso izčrpana niti redna pravna sredstva, za obravnavanje ustavne pritožbe niso izpolnjene procesne predpostavke. Zato je Ustavno sodišče ustavno pritožbo zavrglo.

Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS ter na podlagi prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednik senata dr. Zvonko Fišer